## Zakon o carinskoj tarifi

### NN 61/2000 (23.6.2000.), Zakon o carinskoj tarifi

# ZASTUPNIČKI DOM HRVATSKOGA DRŽAVNOG SABORA

**1340**

Na temelju članka 89. Ustava Republike Hrvatske, donosim

## ODLUKU

### O PROGLAŠENJU ZAKONA O CARINSKOJ TARIFI

Proglašavam Zakon o carinskoj tarifi, koji je donio Zastupnički dom
Hrvatskoga državnog sabora na sjednici 14. lipnja 2000.

Broj: 01-081-00-2179/2

Zagreb, 19. lipnja 2000.

Predsjednik

Republike Hrvatske

**Stjepan Mesić,** v. r.

# ZAKON

## O CARINSKOJ TARIFI

OPĆE ODREDBE

Članak 1.

Ovim se Zakonom i Carinskom tarifom, koja je njegov sastavni dio, uređuje:

1. pravila o načinu obračuna carine,

2. sustav nazivlja robe koja se uvozi, unosi ili prima na carinsko područje
Republike Hrvatske (u daljnjem tekstu: uvozi) odnosno izvozi, iznosi ili
šalje s carinskog područja Republike Hrvatske (u daljnjem tekstu: izvozi)
razvrstan po odsjecima i poglavljima Carinske tarife,

3. sustav brojčanog označavanja robe (tarifni brojevi i tarifne oznake)
u Carinskoj tarifi,

4. pravila o razvrstavanju pojedine robe u tarifne brojeve i podbrojeve
te tarifne stavke Carinske tarife, te

5. carine koje se primjenjuju na uvezenu robu u 2000. godini.

PRAVILA U NAČINU OBRAČUNA CARINA

Članak 2.

Carina utvrđena ovim Zakonom i propisima donesenim na temelju ovoga
Zakona naplaćuje se na uvoz robe podrijetlom iz zemalja članica Svjetske
trgovinske organizacije, zemalja s kojima je Republika Hrvatska sklopila
ugovore u kojima je sadržano načelo najpovlaštenije nacije ili iz zemalja
koje to načelo primjenjuju na robu podrijetlom iz Republike Hrvatske.

Na uvoz robe podrijetlom iz zemalja s kojima je Republika Hrvatska sklopila
ugovore o povlaštenom trgovinskom režimu naplaćuje se carina utvrđena tim
ugovorima.

Ukoliko to odredi Vlada Republike Hrvatske, na uvoz robe podrijetlom
iz zemalja koje nisu spomenute u stavku 1. i 2. ovoga članka naplatit će
se carina koja je za 50% viša od carine određene ovim Zakonom, a za robu
za koju je utvrđena carinska stopa ŻslobodnoŽ, carina od 30%.

Članak 3.

Na robu koja se uvozi na carinsko područje Republike Hrvatske, carina
se obračunava i naplaćuje primjenom carinske stope određene u stupcu 6.
Carinske tarife, na carinsku vrijednost robe.

Iznimno, na robu za koju je u stupcu 6. Carinske tarife naznačena i
svota carine po količinskoj jedinici, carini iz stavka 1. ovoga članka
pribraja se i svota carine po količinskoj jedinici obračunata na količinu
robe koju se uvozi.

Ukupna svota carine obračunata primjenom stavka 1. i 2. ovoga članka
ne smije premašiti svotu carine izračunatu primjenom stope označene u stupcu
6. Carinske tarife (ŻmaxŽ), na carinsku vrijednost robe.

Ako je ukupno obračunata svota carine iz stavka 1. i 2. ovoga članka
viša od naznačene najviše dozvoljene razine vrijednosne carine iz stavka
3. ovoga članka, naplatit će se najvišu dozvoljenu razinu vrijednosne carine.
Ako je ukupno obračunata svota carine iz stavka 1. i 2. ovoga članka niža
od naznačene najviše dozvoljene razine vrijednosne carine, naplatit će
se svota carine iz stavka 1. i 2. ovoga članka.

Preračunavanje EURO u domaću valutu za određivanje svote carine po mjernoj
jedinici vrši se po tečaju utvrđenom na dan nastanka carinskog duga, u
skladu s propisima o deviznom poslovanju.

Članak 4.

Iznimno, Vlada može tijekom godine mijenjati visinu carina utvrđenih
ovim Zakonom u okviru razina carina preuzetih međunarodnim obvezama Republike
Hrvatske.

Za poljoprivredne proizvode utvrđene pravilima Svjetske trgovinske organizacije,
prijedlog izmjena carina iz stavka 1. ovoga članka izrađuje Ministarstvo
poljoprivrede i šumarstva, a za ostale proizvode Ministarstvo gospodarstva,
uz pribavljeno mišljenje Ministarstva financija.

Članak 5.

Vlada može odrediti niže carine od carina utvrđenih u Carinskoj tarifi
ili primjenu carinske stope ŻslobodnoŽ:

1. za uvoz opreme, uređaja, aparata, vozila i njihovih dijelova, u čijoj
proizvodnji se koriste oprema i dijelovi proizvedeni u Republici Hrvatskoj,

2. za uvoz robe podrijetlom iz najnerazvijenijih zemalja sukladno kriterijima
Konferencije UN-a za trgovinu i razvoj (UNCTAD).

Propisom iz stavka 1. ovoga članka, na usuglašeni prijedlog Ministarstva
gospodarstva i Ministarstva financija, Vlada utvrđuje mjerila i uvjete
te način ostvarivanja primjene snižene carine ili carinske stope ŻslobodnoŽ.

Članak 6.

Vlada će najkasnije u studenom tekuće godine donijeti Carinsku tarifu
kojom će se utvrditi visina carina za sljedeću godinu, uzimajući pri tome
u obzir obveze preuzete u okviru Svjetske trgovinske organizacije i drugih
međunarodnih ugovora koje je sklopila Republika Hrvatska.

Propisom iz stavka 1. ovoga članka Vlada može mijenjati, odnosno dopunjavati
sustav nazivlja i brojčanog označavanja robe u Carinskoj tarifi.

Članak 7.

Pri podnošenju carinske deklaracije plaća se i carinska pristojba u
svoti od 10,00 kuna po jednoj podnijetoj carinskoj deklaraciji.

Prihodima iz stavka 1. ovoga članka raspolaže Carinska uprava, sukladno
programu razvoja i modernizacije carinske službe, koji utvrđuje ministar
financija.

Ovlašćuje se ministar financija da uredi način obračuna i postupak naplate
pristojbe iz stavka 1. ovoga članka.

POJEDNOSTAVLJENO RAZVRSTAVANJE

Članak 8.

Na zahtjev carinskog deklaranta može se u tarifni stavak gotovog proizvoda
pojednostavljeno razvrstati sljedeće proizvode:

1. nesastavljene proizvode ili proizvode u rastavljenom stanju, čije
se dijelove uvozi postupno,

2. dijelove instrumenata, aparata, uređaja, strojeva, vozila i drugih
proizvoda iz odsjeka XVI., XVII. i XVIII. Carinske tarife, koje se bez
dorade ili obrade može ugraditi u gotov proizvod, a uvoze se:

a) radi tekućeg ili investicijskog održavanja proizvoda,

b) zajedno s gotovim proizvodima njihovi nadomjesni dijelovi ako cijena
tih dijelova ne premašuje 7% od carinske osnovice proizvoda i dijelova,

c) za izradu gotovih proizvoda ako ukupna vrijednost uvezenih dijelova
ne premašuje 50% od prodajne cijene gotovog proizvoda, te

d) da zamjenu dotrajalih ili pokvarenih dijelova za koje se ne plaća
njihova protuvrijednost, i to u garantnom roku,

3. laboratorijske kemikalije i reagense u pakovini do 2,50 kg neto-mase
ukupno može se razvrstati u tarifni stavak 3822.009.

Robu se može pojednostavljeno razvrstati prema odredbama točke 2. podtočke
a, b i c i točke 3. stavka 1. ovoga članka ako se dijelovi proizvoda, odnosno
laboratorijske kemikalije i reagensi koji se uvoze ili izvoze, prema pravilima
o razvrstavanju robe u Carinsku tarifu, razvrstavaju najmanje u tri različita
tarifna stavka.

Prema točkama 2. i 3. stavka 1. ovoga članka, ne može se pojednostavljeno
razvrstati:

a) alate iz poglavlja 82. Carinske tarife,

b) ručne alate iz tarifnih brojeva 84.67 i 85.08 Carinske tarife, te

c) laboratorijske kemikalije i reagense za čiji je uvoz ili izvoz potrebno
posebno odobrenje ili drugi odgovarajući akt.

Na dijelove carinjene po točkama 1. i 2. stavka 1. ovoga članka primjenjuje
se carina utvrđena u Carinskoj tarifi za gotov proizvod.

Robu što je uvoze registrirane humanitarne organizacije u skladu sa
člankom 187. stavkom 1. točkom 5. Carinskog zakona u tarifini stavak robe
što ima najveći udio u ukupnoj vrijednosti pošiljke.

Ovlašćuje se ravnatelj Carinske uprave da potanko uredi postupak pojednostavljenoga
razvrstavanja robe koju se uvozi i carini u skladu s odredbama ovoga članka
te postupak pojednostavljenoga carinjenja robe koju se izvozi.

STRUČNA TIJELA

Članak 9.

Osniva se Povjerenstvo za carinsku tarifu kao stručno tijelo u okviru
Ministarstva financija, koje daje mišljenje o:

- usklađivanju sustava nazivlja i brojčanog označavanja robe u hrvatskom
carinskom sustavu s obvezama preuzetim prihvaćanjem Međunarodne konvencije
o Harmoniziranom sustavu nazivlja i brojčanog označavanja robe,

- usklađivanju sustava nazivlja i brojčanog označavanja robe u Carinskoj
tarifi s posebnostima hrvatskoga carinskog sustava, potrebama uređivanja
odnosa na području trgovine, deviznoga sustava i slično,

- nacrtima propisa glede razvrstavanja robe u Carinsku tarifu.

U Povjerenstvo za carinsku tarifu članove imenuje Ministarstvo financija,
Ministarstvo gospodarstva, Ministarstvo za obrt, malo i srednje poduzetništvo,
Ministarstvo poljoprivrede i šumarstva, Ministarstvo pomorstva, prometa
i veza, Ministarstvo zdravstva, Ministarstvo zaštite okoliša i prostornog
uređenja, Državni zavod za statistiku, Hrvatska gospodarska komora i Hrvatska
obrtnička komora.

Ministar financija uređuje način imenovanja članova, djelokrug i način
rada Povjerenstva za carinsku tarifu te obavljanje stručnih i drugih poslova
za njezine potrebe.

Članak 10.

Stručne podloge za rješavanje sporova o razvrstavanju i autentičnosti
robe u carinskim postupcima i postupku izdavanja obvezatnih mišljenja izrađuju
odjeli za carinsku tarifu i carinski laboratoriji Carinske uprave.

Za potrebe analize opojnih droga i drugih psihotropnih tvari osniva
se poseban carinski laboratorij.

Ravnatelj Carinske uprave imenuje povjerenstvo kao stručno tijelo za
rješavanje sporova u drugostupanjskom upravnom postupku u svezi s razvrstavanjem
robe u Carinsku tarifu.

PRIJELAZNE I ZAVRŠNE ODREDBE

Članak 11.

Podzakonski propisi koji se donose na temelju ovlasti iz ovoga Zakona
bit će doneseni u roku od tri mjeseca od dana njegova stupanja na snagu.

Do dana stupanja na snagu propisa iz stavka 1. ovoga članka primjenjivat
će se propisi doneseni na temelju zakona koji prestaje važiti danom početka
primjene ovoga Zakona.

Članak 12.

Danom početka primjene ovoga Zakona prestaje važiti:

1. Zakon o carinskoj tarifi (ŻNarodne novineŽ, br. 49/96 i 80/96),

2. Odluka o izmjenama nazivlja i brojačnog označavanja robe za pojedine
tarifne oznake u Carinskoj tarifi (ŻNarodne novineŽ, br. 78/98, 79/99,
140/99 i 46/00),

3. Odluka o sniženju carinskih stopa za određenu robu (ŻNarodne novineŽ,
br. 38/97, 95/97, 27/98, 60/98, 64/98, 89/98, 95/98, 166/98, 6/99 i 140/99),
te

4. Odluka o promjeni svote carina po mjernoj jedinici pri uvozu pojedinih
poljoprivrednih i prehrambenih proizvoda iz dodatka A Carinske tarife (ŻNarodne
novineŽ, br. 49/96, 73/96, 81/96, 93/96, 11/97, 32/97, 51/97, 73/97, 76/97,
96/97, 101/97, 112/97, 119/97, 139/97, 142/97, 5/98, 19/98, 24/98, 34/98,
35/98, 36/98, 48/98, 71/98, 89/98, 90/98, 98/98, 120/98, 122/98, 129/98,
132/98, 140/98, 145/98, 151/98, 157/98, 163/98, 10/99, 38/99, 39/99, 45/99,
66/99, 90/99, 98/99, 110/99, 127/99 i 24/00).

Iznimno, odredbe poglavlja 1. do 24. Carinske tarife zakona iz stavka
1. točke 1. ovoga članka i druge odredbe propisa iz stavka 1. ovoga članka,
koje se odnose na poglavlja 1. do 24. Carinske tarife, primjenjuju se do
dana prijama Republike Hrvatske u članstvo Svjetske trgovinske organizacije.

Članak 13.

Ovaj Zakon stupa na snagu osmoga dana od dana objave u ŻNarodnim novinamaŽ,
a primjenjuje se od 1. srpnja 2000.

Ovlašćuje se Vlada Republike Hrvatske da, sukladno članku 12. stavku
ovoga Zakona, utvrdi i u ŻNarodnim novinamaŽ objavi dan početka primjene
ovoga Zakona i u dijelu koji se odnosi na poglavlja 1. do 24. Carinske
tarife sadržane u ovom Zakonu.

Klasa: 413-01/00-01/01

Zagreb, 14. lipnja 2000.

ZASTUPNIČKI DOM

HRVATSKOGA DRŽAVNOG SABORA

Predsjednik

Zastupničkog doma

Hrvatskoga državnog sabora

**Zlatko Tomčić,** v. r.

# CARINSKA TARIFA

**DIO I**

**A. OPĆA PRAVILA ZA PRIMJENU
NAZIVLJA I BROJČANOG OZNAČAVANJA ROBE U CARINSKOJ TARIFI**

Razvrstavanje robe u Carinsku tarifu
temelji se na slijedećim načelima:

1. Nazivi odsjeka, poglavlja i potpoglavlja
služe samo za lakše snalaženje pri razvrstavanju. Za zakonske potrebe za
razvrstavanje su mjerodavni nazivi tarifnih brojeva i napomene uz odgovarajuće
odsjeke i poglavlja, te slijedeća pravila, ako ona nisu u suprotnosti s
nazivima tarifnih brojeva i napomenama uz odsjeke i poglavlja.

2. a) Proizvodom što je naveden
ili uključen u nazivu nekog tarifnog broja smatra se i taj proizvod iako
je necjelovit (nekompletan) ili nedovršen pod uvjetom da pri carinjenju
ima bitne značajke cjelovitog ili dovršenog proizvoda. U tarifni se broj
uključuje i taj proizvod cjelovit ili dovršen (ili proizvod kojeg se razvrstava
kao cjelovitog ili dovršenog primjenom ovog pravila) ako se isporučuje
nesastavljen ili u rastavljenom stanju.

b) Pod materijalnom ili tvari iz
naziva tarifnog broja podrazumijeva se takav materijal ili tvar u čistom
stanju ili pomiješana odnosno kombinirana s drugim materijalima odnosno
tvarima. Pod proizvodom od određenog materijala ili tvari podrazumijeva
se i taj proizvod izrađen u cijelosti ili djelomično od nepromijenjenoga
materijala ili tvari. Proizvode što se sastoje od više od jednog materijala
ili tvari razvrstava se po načelima općeg pravila 3.

3. Proizvode koje bi se primjenom
pravila 2 b ili zbog bilo kojeg drugog razloga, na prvi pogled moglo razvrstati
u dva ili više tarifnih brojeva, razvrstava se na ovaj način:

a) Tarifnom broju s najkonkretnijim
ili najtočnijim nazivom robe treba dati prednost u odnosu na tarifne brojeve
s općenitijim nazivom robe. Međutim, kada se nazivi dva ili više tarifnih
brojeva odnose samo na dio materijala ili tvari sadržanih u mješavini ili
sastavljenoj (složenoj) robi ili samo na dio sastavnica sloga pripremljenog
za maloprodaju, nazive tih tarifnih brojeva smatrat će se podjednako konkretnim,
čak i kada jedan od njih ima kompletniji i točniji (precizniji) naziv robe.

b) Mješavine, sastavljene (složene)
proizvode što se sastoje od različitih materijala ili su izrađeni od različitih
sastavnica odnosno sastojaka i proizvode pripremljene u slogovima za maloprodaju,
koje se ne može razvrstati primjenom pravila 3 a, razvrstati će se kao
da se sastoje od materijala ili sastavnice (komponente) što im daje bitan
značaj (karakter), ako se taj kriterij može primijeniti.

c) Kad se proizvode ne može razvrstati
primjenom pravila 3 a ni 3 b, razvrstat će ih se u posljednji po redu od
onih tarifnih brojeva što zaslužuju podjednako uzimanje u obzir.

4. Robu koju se ne može razvrstati
primjenom prethodnih pravila, razvrstaje se u tarifni broj za robu što
je toj robi najsličnija.

5. Uz prethodne odredbe, na slijedeću
robu primjenjuje se i ova pravila:

a) Futrole za fotografske aparate,
glazbala, oružje, kutije za instrumente za crtanje, kutije za ogrlice i
slične spremnike, posebno oblikovane ili prilagođene za primanje određenog
proizvoda ili sloga proizvoda, prikladne za dugotrajnu uporabu i isporučene
s proizvodima za koje su namijenjene, treba razvrstati s tim proizvodima
ako ih se obično prodaje s tim proizvodima. Međutim, ovo se pravilo ne
primjenjuje na spremnike što cjelini (proizvodu sa spremnikom) daju bitni
značaj;

b) S iznimkom slučajeva na koje
se odnosi pravilo 5 a, materijale za pakiranje i spremnike za pakiranje
(ambalažu) što ih se isporučuje s robom u njima, razvrstava se zajedno
s tom robom ako je uobičajeno da ih se rabi za pakiranje te robe. Međutim,
ovu se odredbu ne primjenjuje na materijal za pakiranje i spremnike za
pakiranje, kada je očigledno da su prikladni za višekratnu uporabu.

6. Za zakonske potrebe robu se razvrstava
u podbrojeve pojedinog tarifnog broja temeljem naziva tih podbrojeva i
napomena za te podbrojeve te, s nužnim izmjenama, temeljem prethodnih pravila,
podrazumijevajući da se podbrojeve može uspoređivati samo na istoj razini
podjele. U smislu ovog pravila primjenjuje se i napomene uz odsjeke i poglavlja,
ako nije drukčije propisano.

**B. OPĆA PRAVILA ZA NAZIVLJE
I CARINE**

1. Za robu što podliježe pristojbama
   po masi i u slučajevima u kojima masa služi kao granična značajka (kriterij
   klasifikacije) određenih tarifnih brojeva ili podbrojeva, podrazumijeva
   se da je:

1. "brutto masa" masa robe sa svim njenim spremnicima
   za pakiranje i materijalom za pakrianje,
2. "netto (vlastita) masa"
   ili samo "masa" (bez pobliže odredbe) masa robe bez spremnika
   za pakiranje i bez materijala za pakiranje bilo koje vrste.

2.Na konzervirane proizvode
iz podbrojeva 2001.10 i 2005.70, svotu carine po količinskoj jedinici robe
obračunava se na netto sadržaj, dakle na ocijeđenu masu proizvoda što podliježu
carini po količinskoj jedinici, a ne i na tekućinu i ambalažu, uz uvjet
da je netto sadržaj uredno deklariran na etiketama, odnosno na proizvođačkim
deklaracijama.

**DIO II**

**POSEBNE ODREDBE**

# A. Roba za određene vrste plovila i za platforme za bušenje i pridobivanje

1. Oslobađa se od plaćanja carine
robu namijenjenu za ugradnju u brodove, čamce ili druga plovila iz slijedećeg
popisa za njihovu gradnju, popravak, održavanje ili pregradnju, te na robu
za montažu na te brodove, čamce ili druga plovila ili za njihovo opremanje.

1. Oslobađa se od plaćanja carine:

1. robu namijenjenu za ugradnju za platforme za bušenje
   ili pridobivanje:

1. fiksne iz podbroja 8430.49 što rade u teritorijalnom
   moru Hrvatske;
2. ploveće ili uronjive iz podbroja
   8905.20, za njihovu gradnju, popravak, održavanje ili pregradnju te na
   robu namijenjenu za opremanje tih platformi. Robu kao što je gorivo, mazivo
   i plin, što su neophodni za rad strojeva i uređaja što nisu u neprekidnom
   pogonu i nisu integralni sastavni dijelovi platforme,
   a koje se rabi na njima za gradnu, popravak, održavanje, pregradnju ili
   opremanje tih platformi smatra se također kao da je namijenjena za ugradnju
   u platforme za bušenje ili proizvodnju.

2. cijevi, kabeli i spojevi za njih što povezuju te platforme
   s kopnom.

**POPIS BRODOVA, ČAMACA I DRUGIH PLOVILA
IZ DIJELA II A**

|  |  |  |
| --- | --- | --- |
| **Tarifni -broj** | **Tarifna oznaka** | **Naziv** |
| 89.01 |  | Putnički i izletnički brodovi, trajekti, teretni brodovi, teglenice i slična plovila za prijevoz osoba ili robe: |
|  | 8901.10 | - putnički i izletnički brodovi i slična plovila zasnovana uglavnom za prijevoz putnika; sve svrste trajekata: |
|  | 8901.101 | - - - trajekti |
|  |  | ex. - - - pomorski |
|  | 8901.102 | - - - hidrokrilni brodovi i brodovi na zračnom jastuku |
|  |  | ex. - - - pomorski |
|  | 8901.109 | - - - ostali |
|  |  | ex. - - - pomorski |
|  | 8901.20 | - tankeri |
|  |  | ex. - - - pomorski |
|  | 8901.30 | - brodovi - hladnjače, osim onih iz podbroja 8901.20 |
|  |  | ex. - - - pomorski |
|  | 8901.90 | - ostala plovila za prijevoz robe i ostala plovila za prijevoz i putnika i robe |
|  |  | ex. - - - pomorski |
| 89.02 | 8902.00 | Ribarski brodovi; brodovi­tvornice i drugi brodovi za preradu ili konzerviranje proizvoda od ribe: |
|  | 8902.001 | - - - ribarski brodovi |
|  |  | ex. - - - pomorski |
|  | 8902.009 | - - - ostali |
|  |  | ex. - - - pomorski |
| 89.03 |  | Jahte i ostala plovila za šport ili razbibrigu; brodice na vesla i kanui: |
|  | 8903.9 | - ostalo: |
|  | 8903.91 | - - jedrilice, s pomoćnim motorom ili bez pomoćnog motora: |
|  | 8903.911 | - - - do 15 m duljine |
|  |  | ex. - - - pomorski |
|  | 8903.919 | - - - ostale |
|  |  | ex. - - - pomorski |
|  | 8903.92 | - - motorne brodice, osim brodica s izvanbrodskim motorom |
|  |  | ex. - - - pomorski |
| 89.04 | 8904.00 | Brodovi tegljači (remorkeri) i potiskivači (gurači): |
|  | 8904.001 | - - - brodovi tegljači (remorkeri) namijenjeni spašavanju snage motora veće od 441 kW |
|  | 8904.009 | - - - ostali |
|  |  | ex. - - - tegljači |
|  |  | ex. - - - potiskivači pomorski |
| 89.05 |  | Brodovi svjetionici, vatrogasna plovila, ploveća jaružala, ploveće dizalice i druga plovila kod kojih je plovidba podređena njihovoj glavnoj funkciji; ploveći dokovi; ploveće ili uronjive platforme za bušenje ili proizvodnju: |
|  | 8905.10 | - ploveća jaružala (gliboderi) |
|  |  | ex. - - - pomorska |
|  | 8905.90 | - ostalo: |
|  | 8905.901 | - - - ploveći dokovi |
|  |  | ex. - - - pomorski |
|  | 8905.909 | - - - ostalo |
|  |  | ex. - - - pomorski |
| 89.06 | 8906.00 | Ostala plovila, uključujući ratne brodove i brodice za spašavanje, osim brodica na vesla: |
|  | 8906.001 | - - - ratni brodovi svih vrsta |
|  | 8906.009 | - - - ostali |
|  |  | ex. - - - pomorski |

3. Oslobađanje od plaćanja carine
ovisi o mogućnostima carinske kontrole uporabe te robe.

- **Civilno zrakoplovstvo
  i roba za uporabu u civilnom zrakoplovstvu**

1. Oslobođeni su od plaćanja carine:

* zrakoplovi za civilnu uporabu
* određena roba za gradnju, popravak,
  održavanje, pregradnju (rekonstrukciju), modificiranje ili adaptaciju zrakoplova
  za civilnu uporabu što će ostati na njima,
* zemaljski trenažeri letenja i dijelovi
  za njih, namijenjeni za civilnu uporabu

2. Civilni zrakoplovi u smislu točke
1 su zrakoplovi različiti od onih što ih rabe vojne ili slične vlasti što
nose vojne ili slične necivilne oznake.

3. Pojam "zrakoplovi za civilnu
uporabu" u svim podbrojevima u smislu druge alineje u točki 1 obuhvaća
i zemaljske trenžere letenja namijenjene za civilnu uporabu.

# C. Futrole, kutije, spremnici i materijal za pakiranje

Na futrole, kutije, spremnike i
materijal za pakrianja (ambalažu) iz općeg pravila 5a i b što ih se pušta
u slobodan promet istodobno s robom što je isporučena u njima ili je pakirana
u njima primjenjuje se slijedeće odredbe:

1. Ako su futrole, kutije, spremnici
   i materijal za pakiranje razvrstani s robom u skladu s odredbama općeg
   pravila 5:

1. carini ih se po istoj stopi kao
   robu:

* ako se radi o robi na koju se plaća
  carina po vrijednosti (ad valorem) ili
* ako su futrole, kutije, spremnike
  i materijal za pakiranje uključeni u masu robe na koju se carinu plaća
  po masi (carinsku masu);

2. oslobođeni su od plaćanja carine:

* ako je roba oslobođena plaćanja
  carine ili
* ako se na robu plaća carina na
  drugi način osim po masi ili po vrijednosti robe ili
* ako masa tih futrola, kutija, spremnika
  i materijala za pakiranje nije uključena u carinsku masu robe (ne potpada
  pod carinsku masu robe).

Ako futrole, kutije, spremnike i
materijal za pakiranje iz stavka 1 podstavka a i b sadrže ili se carine
s robom iz više tarifnih stavaka, masu i vrijednost futrola, kutija, spremnika
i materijala za pakiranje treba, za određivanje carinske mase ili carinske
vrijednosti podijeliti proporcionalno masi ili vrijednosti robe koju sadrže.

|  |
| --- |
| **[ODSJEK I  ŽIVE ŽIVOTINJE; PROIZVODI ŽIVOTINJSKOG PODRIJETLA](dodatni/374261.htm)** |

|  |
| --- |
| **[ODSJEK II  BILJNI PROIZVODI](dodatni/374262.htm)** |

|  |
| --- |
| **[ODSJEK III  MASTI I ULJA ŽIVOTINJSKOG I BILJNOG PODRIJETLA TE PROIZVODI NJIHOVE RAZGRADNJE; PRERAĐENE JESTIVE MASTI; ŽIVOTINJSKI I BILJNI VOSKOVI](dodatni/374263.htm)** |

|  |
| --- |
| **[ODSJEK IV  PROIZVODI PREHRAMBENE INDUSTRIJE; PIĆA, ALKOHOLI I OCAT; DUHAN I PRERAĐENI NADOMJESCI DUHANA](dodatni/374264.htm)** |

|  |
| --- |
| **[ODSJEK V  MINERALNI PROIZVODI](dodatni/374265.htm)** |

|  |
| --- |
| **[ODSJEK VI  PROIZVODI KEMIJSKE INDUSTRIJE   ILI SRODNIH INDUSTRIJA](dodatni/374266.htm)** |

|  |
| --- |
| **[ODSJEK VII  PLASTIČNE MASE I PROIZVODI OD PLASTIČNIH MASA; KAUČUK I PROIZVODI OD KAUČUKA I GUME](dodatni/374267.htm)** |

|  |
| --- |
| **[ODSJEK VIII  SIROVA KRUPNA I SITNA KOŽA S DLAKOM ILI BEZ DLAKE, ŠTAVLJENA KOŽA, KRZNA, PROIZVODI OD NJIH; SEDLARSKI I REMENARSKI PROIZVODI; PREDMETI ZA PUTOVANJE, RUČNE TORBE I SLIČNI SPREMNICI; PROIZVODI OD ŽIVOTINJSKIH CRIJEVA (OSIM OD DUDOVOG SVILCA)](dodatni/374268.htm)** |

|  |
| --- |
| **[ODSJEK IX   DRVO I DRVNI PROIZVODI; DRVENI UGLJEN; PLUTO I PROIZVODI OD PLUTA; PROIZVODI OD SLAME, ESPARTA ILI DRUGIH MATERIJALA ZA PLETARSTVO; KOŠARAČKI I PLETARSKI PROIZVODI](dodatni/374269.htm)** |

|  |
| --- |
| **[ODSJEK X   DRVNA CELULOZA ILI CELULOZA OD OSTALIH VLAKNASTIH CELULOZNIH MATERIJALA; PAPIRNI I KARTONSKI OSTACI I OTPACI NAMIJENJENI PONOVNOJ PRERADI; PAPIR I KARTON TE PROIZVODI OD PAPIRA I KARTONA](dodatni/374270.htm)** |

|  |
| --- |
| **[ODSJEK XI   TEKSTIL I TEKSTILNI PROIZVODI](dodatni/374271.htm)** |

|  |
| --- |
| **[ODSJEK XII   OBUĆA, ŠEŠIRI, KAPE I OSTALA POKRIVALA GLAVE; KIŠOBRANI, SUNCOBRANI, ŠTAPOVI, BIČEVI, KORBAČI I NJIHOVI DIJELOVI; PREPARIRANO PERJE I PROIZVODI OD PERJA; UMJETNO CVIJEĆE; PROIZVODI OD LJUDSKE KOSE](dodatni/374272.htm)** |

|  |
| --- |
| **[ODSJEK XIII   PROIZVODI OD KAMENA, SADRE, CEMENTA, BETONA, AZBESTA, TINJCA I SLIČNIH MATERIJALA; KERAMIČKI PROIZVODI; STAKLO I STAKLENI PROIZVODI](dodatni/374273.htm)** |

|  |
| --- |
| **[ODSJEK XIV   PRIRODNI I KULTIVIRANI BISERI, DRAGULJI I POLUDRAGULJI, PLEMENITE KOVINE, KOVINE PLATIRANE PLEMENITIM KOVINAMA I PROIZVODI OD NJIH; IMITACIJE DRAGULJARSKIH PREDMETA; KOVANI NOVAC](dodatni/374274.htm)** |

|  |
| --- |
| **[ODSJEK XV   OBIČNE KOVINE I PROIZVODI OD OBIČNIH KOVINA](dodatni/374275.htm)** |

|  |
| --- |
| **[ODSJEK XVI   STROJEVI, APARATI I UREĐAJI; ELEKTROTEHNIČKA OPREMA; NJIHOVI DIJELOVI; APARATI ZA SNIMANJE I REPRODUKCIJU ZVUKA, APARATI ZA SNIMANJE I REPRODUKCIJU TELEVIZIJSKE SLIKE I ZVUKA I DIJELOVI I PRIBOR ZA TE PROIZVODE](dodatni/374276.htm)** |

|  |
| --- |
| **[ODSJEK XVII   VOZILA, ZRAKOPLOVI, PLOVILA I POPRATNA PRIJEVOZNA OPREMA](dodatni/374277.htm)** |

|  |
| --- |
| **[ODSJEK XVIII   OPTIČKI, FOTOGRAFSKI, KINEMATOGRAFSKI, MJERNI  I KONTROLNI INSTRUMENTI, INSTRUMENTI ZA  KONTROLU TOČNOSTI, MEDICINSKI I KIRURŠKI  INSTRUMENTI I APARATI; SATOVI; GLAZBALA;  NJIHOVI DIJELOVI I PRIBOR](dodatni/374278.htm)** |

|  |
| --- |
| **[ODSJEK XIX   ORUŽJE I STRELJIVO; DIJELOVI I PRIBOR](dodatni/374279.htm)** |

|  |
| --- |
| **[ODSJEK XX   RAZNI PROIZVODI](dodatni/374280.htm)** |

|  |
| --- |
| **[ODSJEK XXI   UMJETNINE, KOLEKCIONARSKI PREDMETI I STARINE (ANTIKVITETI)](dodatni/374281.htm)** |

Zakon, NN 61/2000-1340
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)